Die monargie van die Verenigde Koninkryk (algemeen die Britse monargie genoem) is die grondwetlike monargie van die Verenigde Koninkryk en sy oorsese gebiede. Die monarg se titel is "koning" (manlik) of "koningin" (vroulik). Koningin Elizabeth II is sedert Februarie 1952 die monarg. Sy het die troon na die dood van daar vader, koning George VI bestyg. Die monarg (en sy of haar onmiddellike familie) onderneem verskeie amptelike, seremoniële, diplomatieke en verteenwoordigende pligte. Omrede die monargie grondwetlik is, is die monarg beperk tot nie-partydige funksies, soos die toeken van ordes en die aanstel van die Eerste Minister. Die monarg is, volgens tradisie, die hoof van die Britse gewapende magte. Die monarg is ook die hoof van die Kerk van Engeland, alhoewel die werklike gesag by die aartsbiskop van Canterbury lê. Omdat die Britse monarg die hoof van die Britse Statebond is, is hy/sy ook die staatshoof van verskeie lidlande, insluitende: Antigua en Barbuda, Australië, Bahamas, Barbados, Belize, Kanada, Grenada, Jamaika, Nieu-Seeland, Papoea-Nieu-Guinee, St. Kitts en Nevis, St. Lucia, St. Vincent en die Grenadines, Solomoneilande en Tuvalu.